Kamp-Lintfortin sijainti Weselin piirikunnassa. Pienemmässä kuvassa piirikunnan sijainti Nordrhein-Westfalenin osavaltiossa.
**Kamp-Lintfort** on kaupunki Nordrhein-Westfalenin osavaltiossa Saksan länsiosassa. Kampin luostarin ympärille kasvanut Kamp-Lintfort oli 1900-luvulla kaivoskaupunki. 2000-luvulla palveluelinkeinot ovat vallanneet alaa.

Maantiede
---------

Kamp-Lintfort sijaitsee Ala-Reinin tasangolla Nordrhein-Westfalenin länsiosassa noin 67 kilometriä Kölnistä pohjoisluoteeseen ja noin 35 kilometriä Düsseldorfista samaan ilmansuuntaan.

Historia
--------

Varhaisin Kamp-Lintfortiin viittaava kirjallinen maininta on vuodelta 856. Satoja vuosia myöhemmin, eli 1123, alueelle perustettiin Kampin sisterssiläisluostari, josta kehkeytyi alueellinen taiteen ja kulttuurin keskus. Luostari lakkautettiin elokuussa 1802 ranskalaismiehityksen myötä. Miehityksen jälkeen vuonna 1815 Kamp ja koko Ala-Reinin alue liittyi Preussiin.

Paikallinen kivihiiliteollisuus aloitettiin 1900-luvun alussa. Keskelle tasamaata, "mitten im platten Land", kasvoi lyhyessä ajassa kaupunkimainen asutuskeskus liiketaloineen, kirkkoineen, katuineen ja aukioineen. Kaivosalueen itäpuolelle rakennettiin taloja työläisille, länsipuolelle puolestaan toimihenkilöille. Vallitseva tuulensuunta kuljetti kaivoksen saasteet itään. Kamp-Lintfort koostui 1900-luvun alussa kuudesta itsenäisestä kunnasta, joiden yhteenlaskettu väkiluku kuusinkertaistui vuodesta 1906 vuoteen 1930, jolloin se oli noin 22 000. Nykyinen Kamp-Lintfort muodostettiin huhtikuussa 1934 liittämällä kunnat toisiinsa. Kunta sai kaupungin aseman 7. tammikuuta 1950. Vuosisadan jälkipuoliskolla kivihiiliteollisuuden työllistävä vaikutus väheni.

Kamp-Lintfortin historiallista arkkitehtuuria edustaa Kampin luostari. Teollista historiaa edustaa Zechenpark, joka on ainoa teollinen muistomerkki Reinin länsipuolella.

Talous ja liikenne
------------------

Kamp-Lintfortin talous perustuu pieniin ja keskisuuriin vähittäis- ja tukkukaupan yrityksiin. Kaivostoimintaa ei enää harjoiteta. Lähin moottoritie on kaupungin itärajaa viistävä BAB 57, joka risteää moottoritie BAB 42:n kanssa, joka muuttuu maantieksi 528, joka syöttää liikennettä kaupungin katuverkkoon. Pohjoisempana kulkee maantie 510.

Lähteet
-------

1. ↑  Entfernung von Kamp-Lintfort, Deutschland nach Düsseldorf, Deutschland *Entfernungsrechenenkm.com*. Viitattu 5.4.2024. (saksaksi)
2. ↑  Color the bridge – History of Kamp-Lintfort *Kamp-lintfort.de*. Stadt Kamp-Lintfort. Viitattu 5.4.2024. (saksaksi)
3. 1 2  Stadtgeschichte *Kamp-lintfort.de*. Stadt Kamp-Lintfort. Viitattu 5.4.2024. (saksaksi)
4. ↑  Sehenswürdigkeiten *Kamp-lintfort.de*. Stadt Kamp-Lintfort. Viitattu 5.4.2024. (saksaksi)
5. ↑  Zechenpark *Kamp-lintfort.de*. Stadt Kamp-Lintfort. Viitattu 5.4.2024. (saksaksi)
6. ↑  Die größten Unternehmen in Kamp-Lintfort und seine Wirtschaft: Der Überblick aus aus der DDW-Research. Die Stadt rangiert im Standortranking Deutschland auf Rang 781. *Die-deutsche-wirtschaft.de*. Die Deutsche Wirtschaft. Viitattu 5.4.2024. (saksaksi)

Aiheesta muualla
----------------

* Kamp-Lintfort, Nordrhein-Westfalen, Saksa — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Kamp-Lintfort**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Kamp-Lintfort